Què passa amb l’àliga, les guites, els turcs i cavallets, el tabal o els gegants de la Patum quan s’acaba la festa? Llueixen a plaça durant la festivitat de Corpus, però on es guarden la resta de dies de l’any? Què passa amb els vestits dels plens o els patumaires després de ballar en un salt i rebre alguna guspira de foc? Un cop finalitzada la festa cal revisar vestits i gegants perquè la pròxima Patum puguin brillar, saltar i ballar amb la màxima resplendor. Perquè, com canten els Strombers, “la Patum, com ha de ser, és la millor festa que hi ha al carrer. I la Patum, com ha de ser, és la millor festa del món sencer”. Un espectacle tan tradicional i popular com singular i únic que converteix el Berguedà en la capital del foc, el ball i la música. A LA MIRA us ensenyem la Patum que no veiem, la que resta guardada durant mesos a la Casa de la Patum, a Berga, a l’espera de tornar a sortir a plaça.